บาทแข็งดันทุนสำรองประเทศเพิ่มพรวด
ธปท.เผยทุนสำรองประเทศเพิ่มพรวด 1,200 ล้านเหรียญสหรัฐ มาอยู่ที่ระดับ 1.566 แสนล้านเหรียญสหรัฐ คาดเพิ่มจากการเข้าดูแลเงินบาทแข็ง
13 ก.พ. 2558

ธปท.เผยทุนสำรองประเทศเพิ่มพรวด 1,200 ล้านเหรียญสหรัฐ มาอยู่ที่ระดับ 1.566 แสนล้านเหรียญสหรัฐ คาดเพิ่มจากการเข้าดูแลเงินบาทแข็ง
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ล่าสุด ณ วันที่ 6 ก.พ.ที่ผ่านมา อยู่ที่ระดับ 1.566 แสนล้านเหรียญสหรัฐ หรือ ประมาณ 5.099 ล้านล้านบาท เพิ่มขึ้น 1,200 ล้านเหรียญสหรัฐ หรือประมาณ 3.91 หมื่นล้านบาท หากคิดอัตราแลกเปลี่ยนเฉลี่ยในปัจจุบันที่ 32.60 บาท/เหรียญสหรัฐ จากสัปดาห์ก่อนหน้าอยู่ที่ 1.554 แสนล้านเหรียญสหรัฐ หรือประมาณ 5.085 ล้านล้านบาท
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.14 หมื่นล้านเหรียญสหรัฐ ลดลง 1,400 ล้านเหรียญสหรัฐ เมื่อเทียบกับสัปดาห์ก่อนหน้าที่ 2.28 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบัน ซึ่งรวมทุนสำรองฯและ Forward แล้ว อยู่ที่ระดับ 1.780 แสนล้านเหรียญสหรัฐ
ทั้งนี้ นักวิเคราะห์ในตลาดเงินระบุว่า มีความเป็นไปได้ว่าทุนสำรองฯที่เพิ่มขึ้น 1,200 ล้านเหรียญสหรัฐ เพิ่มมาจากทางการเข้าซื้อเงินเหรียญสหรัฐในตลาดเก็บเข้าสะสมไว้ในทุนสำรองฯ เพื่อดูแลเงินบาทไม่ให้แข็งค่าขึ้นเร็วเกินไปในช่วงต้นเดือนก.พ.ที่ผ่านมา เพราะช่วงนั้นเงินบาทเคลื่อนไหวกลับไปแข็งค่าขึ้นทดสอบระดับ 32.50บาท/เหรียญสหรัฐ กระทั่งคณะกรรมการสภาหอการค้าแห่งประเทศไทยประกาศขอเข้าหารือกับทางธนาคารแห่งประเทศไทยให้ดูแลค่าเงินบาทไม่ให้แข็งค่าเร็วจนกระทบภาคส่งออก 
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงิน ที่ ธปท. อยู่ที่ระดับ 1.521 ล้านล้านบาท ลดลงจากสัปดาห์ก่อนหน้าที่ 1.586 ล้านล้านบาท สะท้อนภาพที่ประชาชนน่าจะมีการถอนเงินจากระบบธนาคารออกมาเตรียมใช้จ่ายในช่วงเทศกาลตรุษจีน 19 ก.พ.นี้